Danko, Andrej, podpredseda NR SR (2024-06-12):
Tak dobre, požiadam o slovo v rámci rozpravy ako podpredseda Národnej rady a požiadam kolegu Blahu, aby prebral riadenie schôdze. (Striedanie predsedajúcich schôdze. Podpredseda NR SR Andrej Danko išiel k rečníckemu pultu.) Takže dovoľte mi, aby som sa vyjadril k predmetnej novele Zákonníka práce a rozšíreniu okruhu rekreačných poukazov. Chcel by som na úvod povedať, že keď sa tvoril tento nástroj podpory rekreačných poukazov, tak bol podrobený veľkej kritike z opozičnej strany, ale pre mňa bolo v tom čase dôležité zavádzať dva hlavné inštitúty, a to je rekreačný poukaz a trinásty, štrnásty plat. Rekreačný poukaz je nákladová položka, to znamená, že podnikateľ ho má v celom rozsahu v nákladoch. Je to nástroj, ktorý pomáha ako sociálny nástroj na zlepšenie produktivity práce a chcem povedať, že sa tvorí v pomere podielu mzdy zamestnanca, zamestnávateľa. Práve vy zo SaS-ky, ktorí tu hovoríte o podpore podnikania, ste niektorí naše nástroje ako trinásty, štrnásty plat, kedy zamestnávateľ mohol dať 500 euro bez odvodov, bez daní, zamestnancovi zrušili. Išli sme modelom urlaubsgeld, weihnachstgeld, ktoré majú v Rakúsku, ale išli sme ďalej. Zaviedli sme aj 500 euro bez odvodov, bez daní. A vy budete, pán Viskupič, hovoriť, ja vám budem celý čas, kým budem v politike, rozprávať, že vy ste tí, ktorí zdanili aj živnostníkov opäť s daňami 20 %. O čom vy rozprávate, o ktorej podpore podnikania? Veď vy ste podnikateľom, ktorí zarábajú viac ako 50-tisíc euro, opäť aj malé eseročky zdanili 20 %, lebo pre vás je no go zdaňovanie podnikateľov. Ale to pozriete do zeme a na to nemáte čo povedať. Takže rekreačné poukazy aj dnes... no tak sa usmievate, ale je to pravda. Vy ste zdvihli živnostníkom dane. Rekreačný poukaz aj dnes, pán Dostál, sa dá využiť na preplatenie táborov detí. A áno, mali sme vtedy ambíciu a dnes ju napĺňame, aby mohol zamestnanec na Vianoce alebo počas roka tento rekreačný poukaz darovať rodičom. A aký je cieľ? Myslím, že ten rodič bez problémov vie zobrať decko na dovolenku, pomôcť tomu zamestnancovi, aby lepšie pracoval. Je to nástroj a ide len o rozšírenie okruhu. Aj dnes Zákonník práce pozná iných poberateľov výhod, ak to môžem nazvať, z rekreačných poukazov. Po ďalšie, rekreačný poukaz je neustále kritizovaný z hľadiska efektivity, ale keď sa opýtate akéhokoľvek hoteliera, dnes je podstatnou časťou príjmu v každom hoteli. Po ďalšie, legalizuje príjem z čiernych ubytovaní. Podnikatelia musia uvádzať jednoducho počet ubytovaných, odvádzať z toho miestne poplatky. No áno a prídu ďalšie nástroje na podporu cestovného ruchu s rekreačnými poukazmi. Pripravíme rekreačné podnikové chaty, pripravíme nástroje, ktoré oslobodia od príjmu v cestovnom ruchu, napríklad sa zaoberáme tringeltami a mnohými inými vecami, z ktorých by sa neodvádzali dane a odvody. Takže ja nechápem, čo je na tom zlé, ak chceme, aby zamestnanec odviedol ten benefit, alebo previedol ten benefit a pomohol tým rodičom či už pri pobyte v kúpeľoch, alebo pri pobyte v Tatrách. Mnoho zamestnancov totiž aj uvádza, že nemá oň záujem, pretože uprednostňuje dovolenku v zahraničí, a myslím si, že je mnoho ľudí, ktorí idú na dovolenku do zahraničia, ale svojich rodičov do Tatier, do Karpát by radi poslali. Na záver sa raz ešte opýtam, že čo je na tom zlé, že pomáhame ľuďom. A hlavne, pán Viskupič, na záver, pozerávam na to, ako ste živnostníkom zaviedli 20 % dane, takže je to ťažko vybojovať naspäť a verím, že živnostníkom opäť aj my pomôžeme. Tak asi toľko v skratke. Ďakujem za možnosť vystúpenia.